Իսկ Հոկտեմբեր 24, 2014-ին Տիկին Պօղոսեանին շնորհուած էր Ն.Ս.Օ. Տ.Տ. Գարեգին Բ.Վեհափառ Հօր Հայրապետական Կոնդակ եւ Ս. Մեսրոպ-Ս. Սահակ շքանշանը գնահատելու համար իր մանկավարժական բազմամեայ ծառայութիւնը որ սկսած էր Հալէպի Կրթասիրաց Վարժարանէն: Ան համեստօրէն շեշտեց թէ շատ բան սորված է իր աշակերտներէն, աշխատակիցներէն, ծնողներէն եւ դպրոցը սիրով եւ նուիրումով շրջապատող անձնաւորութիւններէն: Իր երախտագիտութիւնը յայտնեց բոլոր անոնց, որոնք բաժին ունեցած են այդ պատուաբեր գնահատականներով հարստացնելու իր կեանքն ու նուիրումը հայեցի դաստիարակութեան մարզին մէջ: Ան գոհ սրտով կը հեռանայ վարժարանէն վստահ ըլլալով որ ԱՒԱՆԴԸ ՊԻՏԻ՛ շարունակուի Սրբոց Նահատակաց Ամէնօրեայ Վարժարանի շրջանաւարտներով: